Φωνητικά προβλήματα εκπαιδευτικών πρωτοβάθμιας εκπαίδευσης στην Ελλάδα
Authors: Χελιδόνη Μερόπη 
Published: January 2014

Σκοπός Η μελέτη ύπαρξης προβλημάτων φωνής σε νηπιαγωγούς στο Ηράκλειο Κρήτης. Μεθοδολογία Στη μελέτη για τη μετάφραση και την πολιτισμική προσαρμογή του VHI από την Αγγλική γλώσσα στην Ελληνική έλαβαν μέρος 67 άτομα με προβλήματα φωνής. Την ομάδα ελέγχου απετέλεσαν 79 άτομα χωρίς προβλήματα φωνής. Στη συνέχεια, ο προσαρμοσμένος στην Ελληνική γλώσσα «Δείκτης Φωνητικής Δυσχέρειας» (VHI) και το «Προφίλ Επαγγελματικής Φωνής» δόθηκαν σε δείγμα 200 νηπιαγωγών σε νηπιαγωγεία του Ηρακλείου Κρήτης, εκ των οποίων συμπληρώθηκαν τα 151 (75,5%), ενώ για την ομάδα ελέγχου χρησιμοποιήθηκαν 102 νοσηλευτές/νοσηλεύτριες που υπηρετούσαν σε διάφορα τμήματα του Πανεπιστημιακού Νοσοκομείου Ηρακλείου Κρήτης. Επίσης, έγιναν μετρήσεις θορύβου σε νηπιαγωγεία του Ηρακλείου Κρήτης για να εξεταστεί η ένταση του θορύβου μέσα στις τάξεις. Η συλλογή των δεδομένων έγινε από το Μάιο του 2007 έως και τον Ιούνιο του 2008. Την όλη μελέτη ενέκρινε η Επιτροπή Ηθικής και Δεοντολογίας της Ιατρικής Σχολής του Πανεπιστημίου Κρήτης. Αποτελέσματα Η Ελληνική μετάφραση του VHI είναι μια έγκυρη και αξιόπιστη εκτίμηση της αντίληψης που έχουν οι ίδιοι οι ασθενείς για τη διαταραχή της φωνής τους. Στη μελέτη αυτή το ελληνικό VHI έδειξε ότι υπάρχουν σημαντικές διαφορές μεταξύ της ομάδας διαταραχών φωνής και της ομάδας ελέγχου. Τα αποτελέσματα έδειξαν ότι οι νηπιαγωγοί είχαν υψηλότερη βαθμολογία στις δύο υποκλίμακες του VHI, τη φυσική (VHI 11-20) και τη συναισθηματική (VHI 21-30), καθώς επίσης και στη συνολική βαθμολογία (VHI 1-30) σε σχέση με τους νοσηλευτές/ νοσηλεύτριες. Υπάρχει διαφοροποίηση σε ορισμένους παράγοντες που μπορεί να είναι υπεύθυνοι για την εμφάνιση προβλημάτων φωνής στους νηπιαγωγούς και στους νοσηλευτές/νοσηλεύτριες. Οι παράγοντες αυτοί για τους νηπιαγωγούς έχουν σχέση περισσότερο με τη χρήση φωνής ενώ για τους νοσηλευτές/νοσηλεύτριες έχουν σχέση περισσότερο με την υγιεινή της φωνής. Οι παράγοντες κινδύνου που επηρεάζουν τη φωνή των νηπιαγωγών είναι άμεσοι και έμμεσοι. Άμεσοι παράγοντες είναι η δυνατή φωνή και ο καθημερινός χρόνος ομιλίας στο τηλέφωνο. Έμμεσοι παράγοντες είναι η παλινδρόμηση, οι φλεγμονές του ανώτερου αναπνευστικού συστήματος και η έλλειψη επαρκούς ενυδάτωσης. Ο καθημερινός χρόνος ομιλίας στο τηλέφωνο, η παλινδρόμηση και οι φλεγμονές του ανώτερου αναπνευστικού συστήματος βρέθηκαν επίσης να επηρεάζουν τη φωνή των νοσηλευτών/νοσηλευτριών. Συμπεράσματα Η εφαρμογή του VHI στην Ελληνική γλώσσα παρέχει ένα πρόσθετο έγκυρο εργαλείο στον κλινικό για να μπορέσει να καταλάβει τον τρόπο με τον οποίο οι ασθενείς αντιλαμβάνονται το πρόβλημα της φωνής τους. Περαιτέρω χρήση του «Δείκτη Φωνητικής Δυσχέρειας» (VHI) είναι δυνατόν να παρέχει έγκυρα και αξιόπιστα δεδομένα για την έκβαση μιας θεραπείας, όταν χρησιμοποιείται πριν και μετά τη θεραπεία. Σύμφωνα με τον προσαρμοσμένο στην Ελληνική Γλώσσα «Δείκτη Φωνητικής Δυσχέρειας» (VHI), οι νηπιαγωγοί παρουσιάζουν περισσότερα προβλήματα φωνής σε σχέση με τους νοσηλευτές/νοσηλεύτριες, όπως αναφέρουν οι ίδιοι. Οι νηπιαγωγοί χρησιμοποιούν τη φωνή τους πιο έντονα στον εργασιακό τους χώρο σε σχέση με τους νοσηλευτές/νοσηλεύτριες. Για την ύπαρξη προβλημάτων φωνής στους νηπιαγωγούς επιβαρυντικό ρόλο παίζουν εκτός από τη δυνατή ένταση της φωνής και παράγοντες κινδύνου όπως η έλλειψη επαρκούς ενυδάτωσης, η παλινδρόμηση και οι φλεγμονές του ανώτερου αναπνευστικού συστήματος.